นับถอยหลังเมล์ NGV พร้อมใช้งาน 27 มี.ค.นี้! CHO-SCN บุ๊ครายได้ทันทีหลังส่ง 100 คันแรก
นับถอยหลังเมล์ NGV พร้อมใช้งาน 27 มี.ค.นี้! CHO-SCN บุ๊ครายได้ทันทีหลังส่ง 100 คันแรก
26 มี.ค. 2561

นายประยูร ช่วยแก้ว รักษาการ ผู้อำนวยการ องค์การขนส่งมวลชนกรุงเทพ (ขสมก.) เปิดเผยว่าการจัดหารถเมล์ NGV จำนวน 489 คันเป็นไปตามการดำเนินการตามแผนฟื้นฟู โดยมีกลุ่มทำงาน SCN-CHO นำโดยบริษัท ช ทวี จำกัด (มหาชน) หรือ CHO และ บริษัท สแกน อินเตอร์ จำกัด (มหาชน) หรือ SCN
โดยรถใหม่ทั้ง 489 คัน ขสมก.จะนำมาให้บริการก่อนในวันที่ 27 มี.ค.61 จำนวน 100 คัน ในเขตเดินรถที่ 5 จำนวน 5 เส้นทาง ได้แก่ สาย20 ป้อมพระจุลจอมเกล้า-ท่าน้ำดินแดง ,สาย 21 วัดคู่สร้าง-จุฬาฯ,สาย 105 มหาชัยเมืองใหม่-คลองสาน ,สาย 138 พระประแดง-หมอชิต , สาย 140 แสมดำ-อนุสาวรีบ์ชัยสมรภูมิ ส่วนที่เหลือ จะมีการทยอยส่งมอบรถที่เหลือภายในเดือนมิถุนายน 61
อนึ่ง กลุ่มงาน SCN-CHO ได้มีการลงนามลงนามในสัญญาการซื้อขายรถโดยสารปรับอากาศใช้เชื้อเพลิงก๊าซธรรมชาติ (NGV) พร้อมซ่อมแซมและบำรุงรถโดยสาร จำนวน 489 คัน กับองค์การขนส่งมวลชนกรุงเทพ (ขสมก.) เมื่อวันที่ 27 ธ.ค.60 โดยมีมูลค่าโครงการประมาณ 4,261 ล้านบาท
อย่างไรก็ตาม ก่อนหน้านี้ นายสุรเดช ทวีแสงสกุลไทย ประธานเจ้าหน้าที่บริหาร CHO เปิดเผยผ่านรายการ “ข่าวหุ้นเจาะตลาด ออนเรดิโอ” ทาง FM 98.5 MHz สถานีข่าวจริง สปริงเรดิโอ ว่า บริษัทจะรับรู้รายได้จากการส่งรถเมล์ NGV ล็อตแรก จำนวน 100 คัน หลังวันลงนามสัญญา 90 วัน โดยบริษัทจะสามารถบันทึกรายได้ มูลค่า 380 ล้านบาท ได้ภายในช่วงไตรมาส 1/61
สำหรับการร่วมทุนระหว่าง SCN นั้น จะแบ่งสัดส่วนกำไรกันในอัตรา 50:50 หลังจากหักค่าใช้จ่ายแล้ว โดยทาง SCN มีความเชี่ยวชาญในด้านเครื่องยนต์ NGV รวมถึงอุปกรณ์ NGV อยู่แล้ว ซึ่งเป็นผลดีแก่บริษัทในการช่วยลดต้นทุนในเรื่องการซ่อมบำรุง
ทั้งนี้ จากปัจจัยดังกล่าว ส่งผลให้ในวันนี้ ราคาหุ้น CHO และ SCN ปรับตัวเพิ่มขึ้น 
โดยบริษัท ช ทวี จำกัด (มหาชน) หรือ CHO ณ เวลา 16.07 น. อยู่ที่ 1.66 บาท บวก 0.02 บาท หรือ 1.22% สูงสุดที่ 1.68 บาท ต่ำสุดที่ 1.63 บาท ด้วยมูลค่าซื้อขาย 1.41 ล้านบาท
ด้านราคาหุ้นบริษัท สแกน อินเตอร์ จำกัด (มหาชน) หรือ SCN ณ เวลา 16.07 น. อยู่ที่ 4.36 บาท บวก 0.06 บาท หรือ 1.40% สูงสุดที่ 4.40 บาท ต่ำสุดที่ 4.26 บาท ด้วยมูลค่าซื้อขาย 8.23 ล้านบาท